Man op plaas doodgeskiet, vrou gewond | Maroela Media
'n Man is Dinsdagaand in 'n aanval op 'n plaas by Biesiesvlei naby Sannieshof in Noordwes doodgeskiet en sy vrou ernstig gewond.
Sers. Kelebogile Moleko, woordvoerder van die polisie, het gesê drie aanvallers het die plaashuis tussen 19:30 en 20:00 deur 'n venster binnegekom. Volgens Moleko het die vrou iets gehoor en gaan ondersoek instel. Sy is twee keer geskiet. Haar man het haar te hulp gesnel en hy is ook in die bors geskiet.
Moleko het gesê die man het op die toneel gesterf. Daar word verneem die man was 59 jaar en sy vrou 57 jaar oud. Volgens Moleko was daar ook 'n 88-jarige vrou, vermoedelik familie van die egpaar, in die huis ten tyde van die aanval, maar sy is ongedeerd.
Moleko het gesê die drie aanvallers het met selfone en die egpaar se wit Hilux-bakkie gevlug. Marius Müller, nasionale veiligheidskoördineerder van AfriForum, het Dinsdagaand gesê die plaaslike buurtwagte het hulle na die toneel gehaas en paaie afgesper in 'n poging om die aanvallers vas te trek. Die vrou is na 'n hospitaal gehaas. Volgens Moleko was die polisie nog teen 23:00 Dinsdag op die toneel.
Moleko het Woensdagoggend gesê niemand is nog in hegtenis geneem nie en die bakkie is ook nog nie opgespoor nie. Sake van moord, poging tot moord en huisroof word ondersoek. Volgens Müller is die bakkie egter intussen in Ottosdal gevind.
Die polisie wou nie onmiddellik die naam van die oorledene bekendmaak nie.
En so word ons steeds stadig maar seker uit gemoor…hul doelwit is om boere van plase te dwing vir hul eie veiligheid en van hul families…makliker om dan grond te gryp en te plak
Maar nou ja.. kom ons hou aan praat oor die moorde op blankes op die plaase.. en dan lees ons net verder oor dit op die nuus.. waneer gaan daar ordentelike planne in plek gesit word om dit te stop? Ons lees baie van al die "meetings" wat gehou word oor die moorde maar waneer gaan ons begin lees oor die uitkoms daarvan???
Gelukkig nie die ou tannie gevind nie, anders was die verkrag en gemartel en vermoor.
Roof is net ñ bysaak.
Ek laat my nie vertel hulle breek in en moor om 'n selfoond te steel nie. Die bakkie was net om weg te kom. Hulle is gestuur deur regering. Hierdie is werkskepping vir hulle. Mens noem dit hit squads